P. Hrušovský, podpredseda NR SR: (2001-11-30):
Podľa § 23 ods. 3 zákona o rokovacom poriadku o ospravedlnenie neúčasti na dnešnom rokovacom dni požiadali páni poslanci Ambróš, Engliš, Hoffmann, Hóka, Kačic, Orava, Slobodník a Suchár. Na zahraničnej služobnej ceste je pani poslankyňa Irena Belohorská. Prosím pánov poslancov, aby prítomnosť na dnešnom rokovaní 53. schôdze Národnej rady osvedčili svojím podpisom na prezenčnej listine. Budeme pokračovať v prerokúvaní bodu programu informácia vlády Slovenskej republiky o príčinách, ktoré viedli ku krachu Devín banky, a. s., a o krokoch vlády Slovenskej republiky a Národnej banky Slovenska od roku 1998 po nútenú správu na zabezpečenie ochrany vkladov a riadneho fungovania banky. Včera sme prerušili rozpravu o tomto bode programu. Do rozpravy sú písomne prihlásení ešte dvaja páni poslanci, pán poslanec Gyurovszky a pán poslanec Tatár. Podľa našich informácií sú na ceste do Národnej rady pán podpredseda vlády Mikloš, pani ministerka financií a pán guvernér Národnej banky pán Jusko. Pýtam sa pánov poslancov, ktorí chcú vystúpiť ešte v rozprave či trvajú na prítomnosti týchto troch ústavných činiteľov. Tak, nech sa páči, prosil by som. Áno, pani ministerka je prítomná. Pán poslanec Tatár, máte slovo. P. Tatár, poslanec: Vážený pán predsedajúci, vážená pani ministerka, vážené dámy a páni, dovoľte tiež sa pripojiť k diskusii o príbehu Devín banky. A chcem povedať tri skutočnosti. Prvá je, ktorá sa priamo týka tohto príbehu, a to, že každý vie, že vznikla dosť značná škoda, z veľkej časti aj škoda pre celú verejnosť. Preto sa pýtam, či bol porušený zákon, teda zákon o bankách a zákon o Národnej banke Slovenska v tomto prípade, pri bankovom dohľade, či sa jednoducho nedalo postupovať podľa platných zákonov inak, teda lepšie. A z tohto hľadiska dávam návrh na uznesenie Národnej rady Slovenskej republiky, aby Národná rada Slovenskej republiky podala podnet generálnemu prokurátorovi Slovenskej republiky na preskúmanie zákonnosti postupu a rozhodnutí Národnej banky pri vykonávaní dohľadu nad bankovým systémom a nad vykonávaním bankových činností Devín banky. Čiže to je návrh na uznesenie. Jednoducho ak sa zistí, že bol porušený zákon, tak bude zákonná zodpovednosť za vzniknutú dosť značnú škodu. V tomto prípade určite existuje zodpovednosť morálna a zodpovednosť politická, ale pre tú zákonnú navrhujem, aby sme sa obrátili na generálneho prokurátora. V tejto súvislosti sa chcem vrátiť k diskusii, ktorá zatiaľ neprebehla verejne. A chcem povedať toto. Pred tromi rokmi v programovom vyhlásení vlády Národná rada zobrala na vedomie, že vláda legislatívne pripraví a inštitucionálne zrealizuje účinnejšiu reguláciu finančného sektora, vytvorí spoločnú inštitúciu pre dohľad nad bankami, sporiteľňami, subjektmi kolektívneho investovania, poisťovníctvom a obchodmi s cennými papiermi. To je teda záväzok vlády. Vznikol medzitým Úrad pre finančný trh, ale zároveň sa začala diskusia, ktorú otvorila Národná banka, aby, naopak, nie bankový dohľad sa dostal z Národnej banky von do Úradu pre finančný trh, ale aby nebodaj tento novovzniknutý úrad bol dodatočne integrovaný ako súčasť Národnej banky Slovenska. Existuje rozsiahly podkladový materiál v Národnej banke na túto tému, ktorý nalieha na vládu, aby sa tak stalo čo najskôr. Sú tam upravené termíny a sú tam nejaké dôvody. Čo je zaujímavé, tak ako argument sa uvádza, že takto upravený dohľad, ktorý je integrovaný so všetkými ostatnými dohľadmi nad finančným trhom a zároveň je súčasťou centrálnej banky, je napr. v Singapure alebo na Kajmaních ostrovoch, čo je naozaj kuriózny argument. Ja chcem iba upozorniť, že po skúsenostiach, že roky rokúce bankový dohľad či už z odborných alebo z iných dôvodov, z politických, jednoducho nepresvedčil o tom, že dokáže chrániť záujmy verejnosti, že by bolo nesprávne, aby sme nenaplnili nakoniec to programové vyhlásenie vlády a neurobili ho samostatným mimo tej štruktúry, ktorá doteraz zlyhávala. Ja sa pamätám, že keď sme preberali výročné správy Národnej banky pred dvomi rokmi, pred rokom, tak som upozorňoval tu odtiaľto verejne, že žiadam aj personálne zmeny v bankovom dohľade. Vtedy mi pán guvernér Jusko hovoril, že prečo to spomínam pri takej slávnostnej príležitosti, ako je plénum Národnej rady. Musím povedať, že to bola normálna pracovná príležitosť, nie slávnostná, bolo to namieste spomenúť, nič sa nestalo a, žiaľ, skončilo sa to neslávne. Čiže upozorňujem, že je to síce vec odborná, ale je to vec aj morálna a politická, že považujem za neprípustné, aby v prípade, že Národná banka nezískala dôveru, chcela jednoducho ísť proti programovému vyhláseniu vlády, obracala sa na vládu, aby vláda sama išla proti vlastnému programovému vyhláseniu. A jednoducho budem proti tomu vystupovať, pretože to považujem za správne. To je druhá vec. A tretia vec. Chcem povedať, že okolo Devín banky okrem toho, že vznikla tam obrovská strata, že je to verejné pohoršenie a škandál, je tu ešte jedna drobná kauza, myslím, že to povedala aj pani ministerka, že to povedal aj teda v posledných dňoch špeciálne pán guvernér Jusko, že tým, že sa doktor Valko stal správcom, takže jeho jediný cieľ je zarobiť veľké peniaze, pričom je verejne známe, že on sa vzdal tejto pozície, ostatní pomocní správcovia sa nevzdali. A jednoducho robiť verejnú kampaň po tom, čo sa on naozaj vzdal toho, že jediným cieľom, pričom bol právoplatne vymenovaný sudcom do tejto funkcie, je obohacovať sa, jednoducho takúto kampaň zo strany aj pána guvernéra považujem za špinavosť. A nie je dobré, keď sa problémy, ktoré sa roky hromadili, niekto pokúša takýmto spôsobom nečestným zakrývať. To sú tri veci, ktoré som chcel povedať. Podávam teda návrh, aby Národná rada sa obrátila na generálneho prokurátora. Varujem pred tým, aby sa neplnilo programové vyhlásenie vlády v oblasti kvalifikovaného dohľadu nad finančným trhom, a hovorím tiež, že nie je dobré používať jednoducho verejnú špinavosť na zakrývanie tých chýb, ktoré niekto iný spôsobil. Ďakujem pekne.